text: Els directors de TV3 i Catalunya Ràdio, imputats pel cas 1-O
  Barcelona. Divendres, 28 de desembre de 2018. 15:01
  Actualitzat: Divendres, 28 de desembre de 2018. 15:09
  El jutjat d'instrucció número 13, que investiga el cas 1-O, ha citat a declarar com a investigats el director de TV3, Vicent Sanchis, el director de Catalunya Ràdio, Saül Gordillo, i la directora de l'Autoritat Catalana de Protecció de Dades, Maria Àngels Barbarà. Tots tres hauran de declarar el pròxim 23 de gener.
  La citació, amb data del 20 de desembre, no n'especifica el motiu. El jutjat està investigant una possible malversació de fons o desobediència als tribunals pels anuncis que van emetre TV3 i Catalunya Ràdio sobre el referèndum. A més, també considera una possible vulneració de la privacitat per les dades del cens. També està citat Llorenç Birba Font com a testimoni.
  A principis d'octubre va declarar pels mateixos fets, la presidenta en funcions de la Corporació Catalana de Mitjans Audiovisuals (CCMA), Núria Llorach, que va haver de donar explicacions sobre la campanya de publicitat institucional del referèndum de l'1-O.